พระมงคลสุทธิคุณ (ฟู อติภทฺโท)

พระมงคลสุทธิคุณ นามเดิม ฟู ดวงดารา ฉายา อติภทฺโท เป็นพระราชาคณะชั้นสามัญ อดีตที่ปรึกษาเจ้าคณะอำเภอบางปะกง และอดีตเจ้าอาวาสวัดบางสมัคร

 ชาติภูมิ 
พระมงคลสุทธิคุณ (หลวงพ่อฟู) มีนามเดิมว่า ฟู ดวงดารา เกิดเมื่อวันที่ 3 ธันวาคม พ.ศ. 2465 ตรงกับวันอาทิตย์ ขึ้น 15 ค่ำ เดือนอ้าย ปีจอ ณ บ้านบางสมัคร อำเภอบางปะกง จังหวัดฉะเชิงเทรา โยมบิดาชื่อนายนุ่ม ดวงดารา โยมมารดาชื่อนางเปี่ยม ดวงดารา
ในช่วงวัยเยาว์ ได้รับการศึกษาจนจบระดับชั้นประถมศึกษาปีที่ 4 จากนั้นจึงได้ออกมาช่วยบิดา-มารดาประกอบอาชีพ ด้วยครอบครัวมีฐานะยากจน

 อุปสมบท 
เมื่ออายุครบ 20 ปีบริบูรณ์ ได้อุปสมบทเป็นพระภิกษุสงฆ์เมื่อวันพฤหัสบดีที่ 1 พฤษภาคม พ.ศ. 2485 ณ พัทธสีมาวัดบางสมัคร โดยมีพระครูพิบูลย์คณารักษ์ (ดิ่ง คงฺคสุวณฺโณ) วัดอุสภาราม (บางวัว) เป็นพระอุปัชฌาย์ พระครูธรรมกิจจานุรักษ์ (ชื้อ พฺรหฺมสโร) วัดทองนพคุณ เขตคลองสาน กรุงเทพฯ เป็นพระกรรมวาจาจารย์ พระครูเมธีธรรมโฆสิต (จอม) อดีตเจ้าอาวาสวัดบางสมัคร เป็นพระอนุสาวนาจารย์ ได้รับฉายาว่า “อติภทฺโท”

 วิทยฐานะ 
 สอบได้นักธรรมชั้นตรี - ชั้นโท สำนักเรียนวัดทองนพคุณ กรุงเทพฯ
 พ.ศ. 2487 ได้ย้ายไปจำพรรษาที่วัดอุทยานนที จ.ชลบุรี เพื่อเรียนนักธรรมชั้นเอก
 พ.ศ. 2492 สอบได้เปรียญธรรม 4 ประโยค

 ตำแหน่งการปกครองคณะสงฆ์ 
 พ.ศ. 2501 - 2505 เป็นเจ้าอาวาสวัดอู่ตะเภา จังหวัดชลบุรี
 พ.ศ. 2501 เป็นพระกรรมวาจาจารย์
 พ.ศ. 2501 - 2505 เป็นเจ้าคณะตำบลหนองไม้แดง จังหวัดชลบุรี
 พ.ศ. 2503 เป็นพระอุปัชฌาย์
 พ.ศ. 2505 ตำแหน่งเจ้าอาวาสวัดบางสมัครว่างลง ชาวบ้านจึงนิมนต์ให้มาเป็นเจ้าอาวาสวัดบางสมัคร
 พ.ศ. 2514 - 2546 เป็นเจ้าคณะอำเภอบางปะกง
 พ.ศ. 2546 - พ.ศ. 2564 เป็นที่ปรึกษาเจ้าคณะอำเภอบางปะกง

 ด้านพุทธาคม 
หลวงพ่อฟูได้สืบทอดพุทธาคมจากพระเกจิคณาจารย์หลายรูป อาทิ หลวงพ่อดิ่ง วัดบางวัว, หลวงพ่อคง วัดวังสรรพรส, หลวงพ่อบุญมี วัดบึงกระจับ เป็นต้น

 สมณศักดิ์ 
 พ.ศ. 2501 เป็นพระครูสัญญาบัตร เจ้าคณะตำบล ชั้นตรี ที่ พระครูมนูญธรรมรัต
 พ.ศ. 2514 เป็นพระครูสัญญาบัตร เจ้าคณะอำเภอ ชั้นโท ในราชทินนามเดิม
 พ.ศ. 2518 เป็นพระครูสัญญาบัตร เจ้าคณะอำเภอ ชั้นเอก ในราชทินนามเดิม
 พ.ศ. 2532 เป็นพระครูสัญญาบัตร เจ้าคณะอำเภอ ชั้นพิเศษ ในราชทินนามเดิม
 พ.ศ. 2547 เป็นพระราชาคณะชั้นสามัญที่ พระมงคลสุทธิคุณ

 มรณภาพ 
พระมงคลสุทธิคุณ มรณภาพเมื่อวันที่ 9 ตุลาคม พ.ศ. 2564 เวลา 02.00 น. ณ โรงพยาบาลจุฬาลงกรณ์ สภากาชาดไทย สิริอายุ 98 ปี พรรษา 79

 อ้างอิง 

หมวดหมู่:ภิกษุชาวไทย
หมวดหมู่:เกจิอาจารย์
หมวดหมู่:เจ้าคณะอำเภอ
หมวดหมู่:เจ้าคณะตำบล
หมวดหมู่:เจ้าอาวาสวัดในจังหวัดชลบุรี
หมวดหมู่:เจ้าอาวาสวัดในจังหวัดฉะเชิงเทรา
หมวดหมู่:ภิกษุจากจังหวัดฉะเชิงเทรา
หมวดหมู่:บุคคลจากอำเภอบางปะกง‎‎
หมวดหมู่:ภิกษุในสังกัดคณะสงฆ์มหานิกาย
หมวดหมู่:พระราชาคณะชั้นสามัญ